VKB Bieliemieliefees 2019: 'n Bielie van 'n fees - Afrikaanse Musiek Nuus
Vir die VKB Bieliemieliefees wat in 2019 vir die 38ste keer aangebied word, is alles ingesit om dit selfs beter én lekkerder as enige ander fees te maak!
Daar's geen ouderdomsbeperking op pret nie, dus as jy oud of nog jonk genoeg is vir pret, is Reitz die plek vir jóú van 14 tot 17 Febuarie 2019, want dit gaan 'n bielie van 'n fees wees.
KLIK HIER EN VOEG DIE FEES BY JOU DAGBOEK
Vanjaar lei drie opvoerings ten bate van die Hoërskool Reitz die fees in. Gehore sal op 11 Februarie kan identifiseer met die drie broers in die toneelstuk Nêrens Noord-Kaap waarin die broers, wat elkeen hul eie pad stap en al vervreemd geraak het van mekaar, plaas toe moet kom vir hul pa se 60ste verjaardag.
Van die ander kunstenaars wat by die fees sal optree, sluit in Juanita du Plessis en haar ewe talentvolle kinders, Franja du Plessis en Ruan Josh, Bok van Blerk, Lianie May, Jay, Dirk van der Westhuizen, Dewald Wasserfall, Elvis Blue, Elizma Theron en die inspirerende Jo Black.
Sportentoesiaste kan deelneem aan gholf, krieket en visvang met groot prysgeld op die spel. Vir die Touch Rugby/Sewes-spelers beloop prysgeld R7 000 vir die wenspan. Pak dus jou balle, stokke, kolwe en visstokke in vir hierdie kompetisies.
Vir die manne (én vroue) met 4×4-voertuie is daar weer 'n hindernisroete met prysgeld van R10 000. En moet tog nie die Bulletjie-rugby- en netbal-kragmetings misloop nie! Hierdie items lok elke jaar groot belangstelling.
Die VKB Bieliemieliefees is 'n gesinsfees en daarom word daar ruim voorsiening gemaak vir die kleinspan. 'n Baie betroubare oppasdiens word gebied vir kleingoed sodat hul ouers die hele feesterrein en al sy vermaak kan gaan verken. 'n Ballonkunstenaar, stelteloper, springkasteel en hope maatjies is maar net enkele van die vermaaklikhede wat die fees vir die kleingoed 'n onvergeetlike ervaring maak. En moenie van die pretpark vergeet wat die jaar nog groter met meer ritte vir jonk en oud.
Kaartjies vir die VKB Bieliemieliefees is nóú by jou naaste VKB-tak beskikbaar en sal ook tydens die fees by die hekke te koop wees.